Dôvodová správa

Všeobecná časť

      Návrh zákona o poplatkoch za uloženie odpadov sa predkladá do legislatívneho procesu na základe Plánu legislatívnych úloh vlády Slovenskej republiky na rok 2003.

        Dôvodmi na vypracovanie a prijatie predkladaného návrhu zákona sú: 

1.	dosiahnutie cieľov odpadového hospodárstva stanovených v zákone č. 223/2001 Z.z. o odpadoch a o zmene a doplnení niektorých zákonov v znení neskorších predpisov a v Programe odpadového hospodárstva Slovenskej republiky do roku 2005 schváleného uznesením vlády Slovenskej republiky č. 180 z 27. februára 2002,
2.	zosúladenie existujúcej právnej úpravy spoplatňovania ukladania odpadov v zákone č. 327/1996 Z.z. o poplatkoch za uloženie odpadov v znení neskorších predpisov s novými právnymi predpismi odpadového hospodárstva platnými od roku 2001,
3.	premietnutie niektorých požiadaviek praxe a mimovládnych organizácií pôsobiacich v tejto oblasti na zmenu niektorých ustanovení platnej právnej úpravy.

Ad. 1.:
Návrh zákon o poplatkoch za uloženie odpadov doplňuje nové právne predpisy odpadového hospodárstva schválené v roku 2001, ktoré sú takmer v celom rozsahu harmonizované so smernicami Európskej únie a nahradí v súčasnosti platný zákon č. 327/1996 Z.z. o poplatkoch za uloženie odpadov v znení neskorších predpisov. Smernice EÚ priamo neriešia poplatky za ukladanie odpadov na skládkach odpadov a odkaliskách, ale návrh zákona je potrebný, ako dôležitý ekonomický nástroj na dosiahnutie cieľov odpadového hospodárstva stanovených v zákone č. 223/2001 Z.z. o odpadoch a o zmene a doplnení niektorých zákonov v znení neskorších predpisov a v základnom koncepčnom materiály odpadového hospodárstva, v Programe odpadového hospodárstva Slovenskej republiky do roku 2005, v ktorých sa kladie dôraz na obmedzovanie vzniku odpadov, využívanie odpadov a skládkovanie odpadov v čo možno najmenšej miere. 
      Návrh zákona je pripravený tak, aby bol v súlade s celoeurópskym trendom obmedzovania ukladania odpadov na skládky odpadov a postupného dosiahnutia stavu, keď sa na skládky odpadov bude ukladať iba tzv. neaktívny odpad, t.j. taký, ktorý po uložení už nepodlieha na skládke ďalším zmenám. Zásada obmedzovania množstva odpadu určeného na skládkovanie a jeho úprava s cieľom zníženia objemu, hmotnosti a nebezpečných vlastností je uplatnená aj v integrovanej koncepcii odpadového hospodárstva, ktorá je základom pri príprave programov odpadového hospodárstva na všetkých úrovniach. Zákon o poplatkoch za uloženie odpadov musí vytvárať účinné ekonomické nástroje na dosiahnutie týchto cieľov.

Ad. 2.:
Návrh nového zákona o poplatkoch za uloženie odpadov je potrebný aj z dôvodu veľkých zmien v právnych predpisoch odpadového hospodárstva – ukončenie prevádzky skládok s osobitnými podmienkami, nový Katalóg odpadov a nová definícia pôvodcu odpadu, ktoré nie sú premietnuté do v súčasnosti platného zákona č. 327/1996 Z.z. o poplatkoch za uloženie odpadov v znení neskorších predpisov. Uvedené zmeny sú také rozsiahle, že v prípade iba jeho novelizácie, by sa stal predmetný zákon neprehľadný a ťažko použiteľný.

Ad. 3.:
V období účinnosti zákona č. 327/1996 Z.z. bolo jeho uplatňovanie v praxi analyzované, boli vedené konzultácie s predstaviteľmi praxe a mimovládnych organizácií. Výsledkom je premietnutie niektorých ich požiadaviek do návrhu zákona.
Návrh zákona o poplatkoch za uloženie odpadov bude mať celospoločenský dosah a dotkne sa všetkých pôvodcov a držiteľov odpadov - od občana, cez obce až po všetky organizácie, ktoré ukladajú odpady na skládky odpadov alebo odkaliská. Obce budú nútené vydávať väčšie prostriedky na zabezpečenie znižovania tvorby odpadov - separovaný zber, kompostovanie biologicky rozložiteľných odpadov, atď., ktoré získajú z prerozdelených poplatkov za uloženie odpadov.
Príjmy vyšších územných celkov z poplatkov za uloženie odpadov budú tvoriť základ pre čerpanie finančných prostriedkov z povstupových fondov (EUROfondov z kohézneho a štrukturálnych fondov) a budú použité výlučne na dobudovanie technickej infraštruktúry odpadového hospodárstva. 

      Vychádzajúc z uvedených skutočností, predkladaný návrh zákona predstavuje významný nástroj na zefektívnenie uplatňovania cieľov odpadového hospodárstva v Slovenskej republike.

       Predkladaný návrh zákona je v súlade s Ústavou Slovenskej republiky, medzinárodnými zmluvami  a inými medzinárodnými dokumentmi, ktorými je Slovenská republika viazaná.

Doložka finančných, ekonomických a environmentálnych vplyvov a vplyvov na zamestnanosť

Prvá  časť: Odhad dopadov na verejné financie

Účelom návrhu zákona je vytvorenie podmienok na realizáciu cieľov odpadového hospodárstva a to najmä zhodnocovania odpadov a skládkovania odpadov v čo možno najmenšej miere. Návrh zákona predpokladá nasledovný dopad na štátny rozpočet:
      Pre implementáciu (praktickú realizáciu) návrhu zákona nebude potrebné navýšiť stav zamestnancov orgánov štátnej správy. Kompetencie budú zabezpečované existujúcimi kapacitami, pretože kompetencie a ich rozsah sa v podstate nemenia oproti súčasnej právnej úprave. 
	Príjmami štátneho rozpočtu budú výnosy z pokút.
         
Návrh zákona nepredpokladá ani  zvýšené nároky na rozpočty obcí a miest, pretože nakladanie s komunálnymi odpadmi už aj v súčasnosti zabezpečujú obce. Poplatky za uloženie odpadov, aj keď zvýšené, sa spätne vracajú obciam priamo alebo cez vyššie územné celky a majú sa použiť na aktivity v odpadovom hospodárstve, vedúce k obmedzovaniu vzniku odpadov a k ich zhodnocovaniu. Predpokladané príjmy vyšších územných celkov sa v roku 2008 odhadujú pri postupnom zvyšovaní poplatkov na 583 mil. Sk.

Druhá časť: Odhad dopadov na obyvateľov, hospodárenie podnikateľskej sféry a iných 
                      právnických osôb

Občania, ako pôvodcovia komunálnych odpadov sa aj v súčasnosti podieľajú formou platenia miestnych poplatkov za zber, prepravu a zneškodnenie komunálnych odpadov na nákladoch za nakladanie s komunálnymi odpadmi v obci. Predpokladá sa, že návrh zákona bude mať dopad na obyvateľov vo výške 325 mil. Sk, t. j. 65 Sk na obyvateľa ročne. Tieto prostriedky budú spätne vrátené obciam.
Návrh zákona bude napomáhať ekologickému povedomiu obyvateľstva pri nakladaní s odpadmi ako druhotnými surovinami, a napomáhať aj ovplyvňovaniu spôsobu nakladania s komunálnymi odpadmi v obciach. 
Podnikateľská sféra bude zaťažená vo výške 500 mil. Sk. Návrh zákona predpokladá ale aj pozitívny vplyv na podnikateľskú sféru, nakoľko iniciuje možnosť realizovať nové podnikateľské aktivity v oblasti zberu a zhodnocovania odpadov, čo by malo byť podporované z vyšších územných celkov z vybraných poplatkov a zo štátneho rozpočtu z pokút. 

Tretia časť: Odhad dopadov  na životné prostredie

Vplyv navrhovaného zákona na životné prostredie spočíva predovšetkým v podpore znižovania množstva odpadov ukladaných na skládky odpadov a zhodnocovania odpadov ako druhotných surovín.

Štvrtá časť: Odhad dopadov na zamestnanosť

Z návrhu zákona nevyplýva nárast zamestnancov štátnej správy.
Implementácia návrhu zákona naopak prinesie vytvorenie nových pracovných príležitosti v obciach a vo viacerých odvetviach ekonomiky Slovenskej republiky.

                                   Doložka zlučiteľnosti návrhu zákona s právom
                                Európskych spoločenstiev a právom Európskej únie

1. 	Navrhovateľ zákona: vláda Slovenskej republiky 
2. Názov návrhu zákona:   zákon o poplatkoch za uloženie odpadov 
3. Záväzky Slovenskej republiky vo vzťahu k Európskym spoločenstvám a Európskej únii:
Oblasť odpadového hospodárstva je súčasťou Európskej dohody o pridružení, NPPA, Partnerstva pre vstup, screeningu, Bielej knihy a PLÚ vlády Slovenskej republiky
4. 	Problematika návrhu zákona: 
a)	je upravená v práve ES – Smernica ES priamo nerieši poplatky za ukladanie odpadov na skládkach odpadov alebo odkaliskách.
b)	nie je upravená v práve EÚ.

Pozn.: Smernica 99/31/EC o skládkovaní odpadov z 26. 4. 1999 však nariaďuje, aby do ceny za zneškodňovanie odpadov skládkovaním boli zahrnuté náklady na výstavbu skládky, jej prevádzku, uzavretie a následnú starostlivosť po uzavretí skládky. Uvedené je premietnuté v zákone č. 223/2001 Z.z..
      Návrh zákona o poplatkoch za uloženie odpadov nie je v rozpore s uvedenou, ani s ďalšími smernicami EÚ, zaoberajúcimi sa problematikou odpadového hospodárstva.

5. 	Stupeň zlučiteľnosti návrhu zákona s právom Európskej únie je: žiadna
6. 	Gestor: Ministerstvo životného prostredia Slovenskej republiky
7.  Bez účasti cudzích expertov

Osobitná časť

K § 1 

Ustanovuje sa predmet úpravy návrhu zákona o poplatkoch za uloženie odpadov (ďalej len „zákon“).  Tento § je prevzatý zo zákona NR SR č. 327/1996 Z.z. o poplatkoch za uloženie odpadov a upravený podľa nových právnych predpisov. Menia a aktualizujú sa aj odkazy pod čiarou.

K § 2

Podrobne sa rozoberá a upresňuje „poplatková povinnosť“. Z väčšej časti sú ustanovenia prebraté zo zákona NR SR č. 327/1996 Z.z. o poplatkoch za uloženie odpadov a upravené. Za platiteľa poplatku sa pre zjednodušenie zavádza pojem „poplatník“. Za občana, ako pôvodcu odpadov zabezpečuje platenie poplatku obec, do rozpočtu ktorej občania prispievajú v miestnom poplatku za zber, prepravu a zneškodnenie komunálnych odpadov a drobných stavebných odpadov. Novinkou je, že poplatok sa neplatí za ukladanie odpadov ako technologického materiálu na skládke odpadov.

K § 3

Spôsob výpočtu poplatku je prebratý zo zákona NR SR č. 327/1996 Z.z.. Od platenia poplatku sa z časti oslobodili odkaliská, ktoré sa cirkulovane ťažia a zapĺňajú odpadom. V tomto prípade sa poplatok platí iba do výšky projektovanej kapacity odkaliska.

K § 4     

Poplatky bude tak, ako doteraz, vyberať a prerozdeľovať od obcí alebo organizácii poverených obcou, a od ostatných pôvodcov a držiteľov odpadov prevádzkovateľ skládky odpadov a odkaliska. Posúvajú sa termíny odvádzania poplatkov a podávania hlásení. 
Výšky poplatkov  sú uvedené v prílohách č. 1 – 2 navrhovaného zákona, ako aj tlačivo hlásenia – príloha č. 3 navrhovaného zákona. Nárast výšky poplatkov je navrhnutý postupne, aby sa spoločnosť na novú skutočnosť mohla pripraviť.
      V tomto paragrafe je navrhnuté aj pomerné rozdelenie poplatkov. Prevádzkovateľ skládky odpadov časť poplatkov za uloženie komunálnych odpadov spätne prerozdelí obci, alebo obciam, na území ktorých sa skládka odpadov nachádza a vyššiemu územnému celku. Prerozdeľovanie poplatkov je navrhnuté v dvoch časových horizontoch, ktoré korešpondujú s výškou poplatkov. Postupne bude obmedzovaný príjem obcí na území, ktorých sa nachádzajú skládky odpadov a bude narastať príjem rozpočtu vyšších územných celkov, pre potreby riešenia regionálnych projektov. Tieto príjmy sa majú prednostne použiť pre potreby odpadového hospodárstva.        
       
Ďalej je tu navrhnuté rozdelenie poplatkov za uloženie odpadov na odkalisko v pomere 1 : 1 pre obec alebo obce, na ktorých sa odkalisko nachádza a pre vyšší územný celok.
 
K § 5                      

 Ustanovujú sa sankcie za porušenie zákona. Tento paragraf je prevzatý zo zákona NR SR č. 327/1996 Z.z. o poplatkoch za uloženie odpadov v znení neskorších predpisov, len sankcie sú navrhnuté vyššie, bez stanovenia spodnej hranice - obdobne ako v zákone č. 223/20001 Z.z.. V zmysle pripomienok Legislatívnej rady vlády SR boli v odseku 3 ustanovené pevné sumy.
Pre účely tohoto zákona sa za príslušný orgán štátnej správy považuje príslušný okresný úrad a Slovenská inšpekcia životného prostredia.
Pre vymáhanie pokút sa vzťahujú všeobecné právne predpisy o správnom konaní.

K § 6

Po schválení  návrhu zákona o poplatkoch za uloženie odpadov sa zruší zákon NR SR č. 327/1996 Z.z. o poplatkoch za uloženie odpadov v znení neskorších predpisov.

K § 7

 Uvádza sa nadobudnutie účinnosti zákona, ktorá sa  predpokladá od 1. januára 2004.

K prílohe č. 1

         Príloha upravuje výšky poplatkov za uloženie odpadov na skládku odpadov. Rozšírili a upravili sa položky spoplatnených odpadov a aj kategórie odpadov v zmysle nového Katalógu odpadov a hlavne výška poplatkov oproti súčasným poplatkom. Poplatky sa zvyšujú celoplošne a ich výška je stanovená tak, aby motivovala poplatníkov na obmedzovanie vzniku odpadov, separovanie odpadov a následné zhodnocovanie odpadov ako druhotných surovín. Nárast výšky poplatkov je navrhnutý postupne, aby sa spoločnosť na novú skutočnosť mohla pripraviť.
Nižšou sadzbou poplatkov sa zvýhodňuje ukladanie triedeného komunálneho odpadu na skládky odpadov, ak boli z komunálneho odpadu vytriedené využiteľné zložky komunálnych odpadov (formou separovaného zberu)  odpadu tak ako sú uvedené v Katalógu odpadov. Tým sa podporuje motivácia na obmedzovanie vzniku odpadov, využitie odpadov ako druhotných surovín a obmedzovanie skládkovania nebezpečných zložiek komunálneho odpadu. 
     Novinkou je aj znevýhodnenie skládkovania niektorých biologicky rozložiteľných komunálnych odpadov, z dôvodu snáh na obmedzovanie vzniku skládkových plynov na skládkach odpadov, tak ako to požaduje smernica 1999/31EC o skládkach odpadov, ktorá bola premietnutá aj do našej právnej úpravy odpadového hospodárstva. Producentov nebezpečných odpadov by mala výška poplatku motivovať na hľadanie nových technológií, ktoré budú produkovať menej odpadov a bez nebezpečných vlastností.
     Cieľom je dosiahnuť znevýhodnenie skládkovania odpadov voči ich zhodnocovaniu a iným vhodnejším spôsobom ich zneškodňovania. Poplatky za ukladanie odpadov sú v súčasnosti pomerne nízke a pre pôvodcov odpadov je skládkovanie výhodnejšie, ako iné metódy  nakladania s odpadmi.
     Miestne poplatky sú v niektorých obciach neodôvodnene nízke, tam ich treba zvýšiť, niekde sú neodôvodnene vysoké, tam sa musí s problémom vysporiadať obec. Navrhovaný zákon neuvažuje s novelou zákona o miestnych poplatkoch

K prílohe č. 2

      Príloha upravuje výšky poplatkov za uloženie odpadov na odkalisko. Z výšky navrhovaných poplatkov sa môže zdať, že výška poplatkov poklesla. Nie je tomu tak, pretože poplatok sa v návrhu zákona sa platí za množstvo uloženého kalu a nie iba za sušinu, tak ako to bolo doteraz. Zvyšovanie poplatkov sa navrhuje postupne, tak isto, ako u skládok odpadov

K prílohe č.3

V prílohe je navrhnuté tlačivo hlásenia o množstvách uložených odpadov a vybratých a odvedených poplatkoch za uloženie odpadov v štruktúre, ako v zákone č. 327/1996 Z.z., len s aktuálnymi úpravami v zmysle návrhu zákona. 

             Cieľom ekonomických nástrojov uplatnených v návrhu zákona je dosiahnuť obmedzovanie vzniku odpadov, zhodnocovanie odpadov vo väčšej miere ako doteraz a obmedzovanie skládkovania odpadov. Občanov a obce motivovať na znižovanie produkcie komunálnych odpadov a využívať získané prostriedky na prevenciu tvorby a využívanie odpadov. Ďalších pôvodcov motivovať na zavádzanie nových, nízko odpadových technológií alebo technológií, ktoré obmedzujú nebezpečné vlastnosti odpadov.    A v konečnom dôsledku dosiahnuť zníženie potencionálneho negatívneho vplyvu odpadov na životné prostredie.

							V Bratislave dňa 11. septembra 2003

							Mikuláš Dzurinda  v. r.
							predseda vlády
							Slovenskej republiky

							László Miklós  v. r.
							minister životného prostredia
							Slovenskej republiky